
1. CODURILE BUNEI CONDUITE ADMINISTRATIVE ALE INSTITUŢIILOR EUROPENE ÎN RELAŢIA CU PUBLICUL

1.1. Codul bunei conduite administrative ale instituţiilor europene elaborat de Mediatorul European

Conform Tratatului de la Amsterdam (1999), care a introdus conceptul deschiderii către cetăţenii europeni, toate instituţiile europene au stabilit reguli precise în relaţiile lor cu publicul. Prin Tratatul de la Maastricht a fost creată funcţia de Mediator European,  pentru a combate cazurile de administrare defectuoasă din partea instituţiilor şi organelor comunitare. Primul demers a fost definirea “administrării defectuoase” care s-a făcut analizând jurisprudenţa Curţii de Justiţie Europene, legislaţiile naţionale în domeniu. Conform art.195 din Tratat şi Statutului Mediatorului European,
 Mediatorul European anchetează cazurile de administrare defectuoasă, definind aceste cazuri ca şi situaţii în care o instituţie nu a acţionat în conformitate cu o regulă sau un principiu obligatoriu. După anul 2000, când a fost prezentat raportul Mediatorului European, şi după Rezoluţia Parlamentului European,
 fiecare instituţie europeană a stabilit aceste reguli în documente speciale, numite Coduri de bună conduită administrativă în relaţiile cu publicul european.
Charta Drepturilor Fundamentale  ale cetăţenilor europeni, proclamată la summitul european de la Nisa, în decembrie 2000,
 menţiona dreptul la o bună administrare şi dreptul de a sesiza Mediatorul European în caz de administrare defectuoasă. Conform Chartei, orice persoană are dreptul de a fi tratată imparţial, echitabil, rezonabil de către instituţiile şi organele Uniunii Europene. Acest drept implică dreptul oricărei persoane de a-şi spune opinia, în situaţia în care o măsură luată ar afecta-o în mod defavorabil; dreptul la acces la un dosar care o priveşte, respectând interesele legitime la confidenţialitate, secretul profesional şi al afacerilor; obligaţia administraţiei de a motiva deciziile luate. Un alt drept fundamental era acela de a fi despăgubit, în cazul în care o persoană este afectată de activitatea instituţiilor administrative europene.

În anul 2001, Parlamentul European a adoptat o rezoluţie care a aprobat elaborarea unui Cod al bunei conduite administrative pe care instituţiile şi organele comunitare, administraţiile comunitare şi funcţionarii trebuie să îl respecte în relaţiile cu publicul. Ideea elaborării unui astfel de Cod a fost lansată de deputatul european Roy Perry (membru în Comisia de petiţii a Parlamentului European), încă din 1998. Mediatorul European a redactat textul şi l-a prezentat Parlamentului European sub forma unui raport special. 

Codul bunei conduite administrative, elaborat de Mediatorul European, s-a adresat cetăţenilor şi funcţionarilor europeni, încercându-se astfel sporirea încrederii europenilor în instituţiile comunitare.
 Conform opiniei iniţiatorilor, există un “spaţiu etic european” unic care ar trebui să nu varieze de la o instituţie la alta. Codul prevede că orice cetăţean al Uniunii, orice persoană fizică sau juridică, rezidentă sau care are sediul într-un stat membru, are dreptul de a sesiza Mediatorul, în situaţia unei administrări defectuoase, de către o instituţie sau organ comunitar, cu excepţia Curţii de Justiţie şi Tribunalului de primă instanţă (art.43-Charta Drepturilor Fundamentale). Codul enunţă principiile generale ale bunei conduite administrative: principiul legitimităţii, nondiscriminării, proporţionalităţii, interdicţiei oricărei forme de abuz. 

Conform principiului legitimităţii, funcţionarul comunitar va acţiona în acord cu regulile şi procedurile înscrise în legislaţia comunitară. El va supraveghea, de asemenea, ca deciziile luate să aibă o bază juridică şi să nu afecteze drepturile sau interesele persoanelor (art.4). În rezolvarea cererilor venite din partea publicului şi în luarea deciziilor, funcţionarul va respecta principiul egalităţii de tratament, evitând orice formă de discriminare pe bază de naţionalitate, sex, rasă, culoare, origine etnică sau socială, caracteristici genetice, limbă, religie, convingeri sau opinii politice, avere, handicap, vârstă sau orientare sexuală (art.5). Conform principiului proporţionalităţii, luarea deciziilor va fi proporţională cu obiectivul urmărit, evitând restrângerea drepturilor cetăţenilor. Funcţionarul comunitar va respecta echilibrul între interesul persoanelor private şi interesul public general (art.6). Conform Codului, puterea nu poate fi exercitată decât în scopurile pentru care ea a fost conferită, evitându-se abuzul de putere (art.7).

Codul menţionează că funcţionarul comunitar este imparţial şi independent, el trebuind să se abţină de la orice acţiune arbitrară care ar putea leza publicul sau de la orice tratament preferenţial (art.8). Conduita funcţionarului nu va fi niciodată condusă de interese personale, familiale, naţionale sau presiuni politice. Funcţionarul nu va lua o decizie în care el sau apropiaţii săi au interese financiare.

Referitor la exigenţele unei conduite obiective, Codul precizează că, în luarea deciziilor, funcţionarul comunitar va ţine cont de factori pertinenţi (art.9). În conduita sa, funcţionarul comunitar va fi coerent în acţiunea sa administrativă şi va fi coerent cu acţiunea instituţiei. Conform Codului, practica sa administrativă va fi legitim fondată, răspunzând aşteptărilor publicului. La nevoie, funcţionarul comunitar va consilia publicul referitor la domeniul de competenţă al cererilor şi la procedura de urmat pentru rezolvarea problemei (art.10). Funcţionarul comunitar va acţiona cu imparţialitate, într-o manieră echitabilă şi rezonabilă (art.11). Funcţionarul trebuie să fie conştiincios, corect, amabil şi abordabil în relaţia cu publicul. În răspunsurile date la scrisori, cereri telefonice, electronice, funcţionarul trebuie să fie cât mai amabil şi să răspundă complet şi exact întrebărilor. Dacă problema nu este de competenţa sa, funcţionarul va orienta cetăţeanul spre funcţionarul competent, iar în caz de eroare, va cere scuze şi va încerca să corecteze efectele negative (art.12).

Funcţionarul comunitar va urmări ca fiecare cetăţean, organizaţie nonguvernamentală sau corporaţie din ţările Uniunii Europene să primească răspunsul în propria sa limbă (art.13) şi în termen rezonabil (art.7). Pentru orice cerere sau scrisoare adresată unei instituţii se va da confirmare de primire şi se va da răspunsul, menţionându-se funcţionarul care a preluat dosarul. 

Codul menţionează obligativitatea transmiterii cererii sau scrisorii către serviciul competent al instituţiei (art.15). Cetăţeanul are dreptul de a fi ascultat şi de a face observaţii înainte ca decizia să fie luată (art.16). Codul precizează obligativitatea de a motiva juridic deciziile sau prin date pertinente (art.18). O decizie luată, transmisă în scris, va menţiona căile de recurs, instituţiile unde cetăţeanul trebuie să se adreseze în continuare (art.19).

Referitor la cererea de informaţii, Codul menţionează obligativitatea de a oferi informaţii clare şi comprehensibile. Când informaţiile nu pot fi date din motive de confidenţialitate, se vor prezenta motivele refuzului informaţiei (art.22). În document se precizează că accesul publicului la documente se face printr-un regulament special.
 

1. 2. Codul bunei conduite administrative în relaţia cu publicul  adoptat de Comisia Europeană

Codul bunei conduite administrative a Comisiei Europene, elaborat în anul 2002, se referă la definirea serviciului de calitate în cadrul instituţiei, la obiectul şi câmpul de aplicare al acestuia.
 El stabileşte principiile generale ale unei bune activităţi, liniile directoare ale bunei conduite administrative, drepturile părţilor, modul de tratare al cererilor şi petiţiilor, precum şi protecţia datelor cu caracter personal şi a informaţiilor confidenţiale.

Conform definiţiei din Cod, exigenţele serviciului de calitate impun Comisiei Europene şi personalului său să servească interesul comunitar şi interesul public. În acest context, publicul este îndreptăţit să aştepte un serviciu de calitate şi o administraţie deschisă, accesibilă şi corectă. Un serviciu de calitate implică, de asemenea, o atitudine prietenoasă, obiectivă şi imparţială.

În document se precizează că scopul elaborării Codului a fost acela de a se asuma, în mod oficial, obligaţiile şi criteriile bunei conduite administrative, în activitatea de zi cu zi a Comisiei Europene. Codul se aplică întregului personal al Comisiei, ca şi celorlalţi agenţi cu care instituţia colaborează. Se precizează că relaţiile dintre Comisie şi personal sunt reglementate de Statut.

Referitor la principiile generale prezentate în Cod, se precizează că, în relaţiile sale cu publicul, Comisia respectă principiile legalităţii, nondiscriminării şi egalităţii de tratament, proporţionalităţii şi coerenţei. Conform principiului legalităţii, Comisia acţionează respectând normele de drept şi aplică regulile şi procedurile stabilite prin legislaţia comunitară. Comisia Europeană respectă principiile nondiscriminării şi, în particular, garantează publicului egalitatea de tratament fără a face diferenţieri în funcţie de naţionalitate, sex, origine socială sau etnică, religie sau convingeri, handicap, vârstă sau orientare sexuală. În consecinţă, orice diferenţă de tratament trebuie justificată, în mod expres, în funcţie de natura fiecărui caz.

Conform principiului proporţionalităţii, Comisia Europeană urmăreşte ca măsurile stabilite de ea să fie proporţionale obiectivului urmărit. În particular, Comisia va supraveghea aplicarea Codului, astfel încât, în nici o situaţie, sarcinile administrative şi bugetare să nu fie disproporţionate în raport cu beneficiul prognozat.

Principiul coerenţei impune Comisiei Europene să fie coerentă în conduita sa administrativă şi să se conformeze practicilor sale obişnuite. Orice excepţie de la acest principiu trebuie solid argumentată.

Liniile directoare ale activităţii Comisiei implică obiectivitatea şi imparţialitatea, informarea cu privire la procedurile sale administrative. În acest sens, personalul va acţiona în orice împrejurare în mod obiectiv, imparţial, în interesul Comunităţii europene şi a Binelui Public. În cazul unor cereri referitoare la informaţii legate de  proceduri administrative, personalul va trebui să comunice, la termen fix, informaţiile solicitate. Referitor la drepturile părţilor, Codul precizează că dreptul comunitar prevede audierea părţilor interesate şi, de aceea, personalul este responsabil ca aceste puncte de vedere să fie exprimate. 

Obligaţia de a motiva deciziile impune Comisiei prezentarea clară a motivelor, persoanelor şi părţilor implicate. În acest scop, în general, ele trebuie să ofere o motivaţie completă. Totodată, răspunsurile- tip trebuie motivate, iar dacă o parte solicită, trebuie să se ofere motivaţia detaliată a deciziei Comisiei. 

Obligaţia de a preciza căile de recurs precum şi mijloacele de a realiza recursul (numele, adresa persoanei sau serviciului la care să se adreseze şi condiţiile pe care trebuie să le îndeplinească) sunt prevăzute de dreptul comunitar. În funcţie de caz, decizia trebuie să menţioneze posibilitatea de a face recurs sau de a depune o plângere la Mediatorul European, conform dispoziţiilor art. 230 sau art. 195 al Tratatului.

Referitor la modul de tratare a cererilor, Comisia Europeană s-a angajat, conform Codului, să răspundă cererilor publicului mai rapid şi adecvat. Dacă documentul cerut este publicat, solicitantul este îndrumat spre Oficiul de publicaţii oficiale al Comisiei sau spre centrele de informare sau documentare care permit accesul gratuit la documente. Multe documente sunt accesibile pe cale electronică. Regulile referitoare la accesul la documente fac obiectul unor măsuri specifice. 

Referitor la corespondenţă, conform art. 21 din Tratat, Comisia răspunde scrisorilor primite în limbile oficiale ale Uniunii Europene. Răspunsul la o scrisoare trebuie trimis în termen de 15 zile lucrătoare de către un serviciu specializat al Comisiei. În scrisoarea de răspuns trebuie să fie menţionată persoana responsabilă cu dosarul respectiv. Dacă răspunsul nu poate fi obţinut în termenul prevăzut, fiind nevoie de demersuri suplimentare, personalul va trimite un mesaj de aşteptare, indicând data la care se va obţine răspunsul. Dacă răspunsul trebuie dat de altă instituţie, se va menţiona adresa la care să fie transmisă scrisoarea. Nu se răspunde scrisorilor jignitoare sau fără obiect.

În comunicarea telefonică, orice membru al personalului trebuie să se identifice şi să identifice apelantul, răspunzând rapid şi la obiect. Dacă este nevoie, va orienta interlocutorul spre sursa de informare corespunzătoare. Dacă este cazul, membrul personalului poate cere o confirmare scrisă a întrebărilor puse prin telefon.

În activitatea de curierat electronic, personalul trebuie să răspundă rapid mesajelor electronice care au acelaşi regim ca şi comunicarea telefonică. Dacă mesajul are forma unei scrisori, va urma traseul corespondenţei scrise.

Cererile din partea media sunt rezolvate de Serviciul de presă şi comunicare. În unele situaţii, când este vorba de un subiect tehnic, poate răspunde un membru al personalului solicitat.

Referitor la protecţia datelor cu caracter personal şi a informaţiilor confidenţiale, Codul prevede ca, în activitatea Comisiei, personalul să respecte: regulile referitoare la protecţia vieţii private şi a datelor cu caracter personal; obligaţiile prevăzute în art.287 al Tratatului referitor la secretul profesional; regulile legate de secretul anchetelor penale, precum şi situaţiile menţionate în art.9 din Statut.

Referitor la plângerile adresate Comisiei Europene, se precizează că o plângere poate fi depusă direct la Secretariatul general al Comisiei, fiind apoi transmisă serviciului competent. Directorul general sau şeful serviciului trebuie să răspundă, în scris, în termen de două luni. Este posibil ca, după aceea, să se solicite reexaminarea plângerii. În acest caz, secretarul general trebuie să răspundă în termen de o lună.

1.3. Codurile bunei conduite administrative ale personalului Curţii de Conturi Europene, ale Comitetului Regiunilor şi ale altor instituţii europene

Codul bunei conduite administrative al personalului Curţii de Conturi Europene
 prevede ca activitatea sa să fie deschisă publicului. Drepturile şi obligaţiile angajaţilor săi sunt menţionate în Statutul funcţionarilor şi în Regimul Aplicabil altor Agenţi. În Cod sunt menţionate principiile şi valorile activităţii desfăşurate de această instituţie: loialitate, imparţialitate, obiectivitate, eficacitate, confidenţialitate profesională şi transparenţă.

În document se precizează că personalul nu trebuie să fie influenţat, în nici o situaţie, de presiuni exterioare şi nici ca activitatea sa să fie alterată de interese personale sau financiare, evitându-se orice formă de discriminare. Prin Cod, personalul Curţii de Conturi Europene se angajează să servească interesul comunitar şi al cetăţenilor. Fiind în serviciul publicului, instituţia trebuie să răspundă unor cereri de informaţii, documente şi să întreţină corespondenţa cu solicitanţii. În acest sens, se vor transmite documentele publice, pentru restul documentelor făcându-se apel la instanţa de competenţă, definită de Decizia 97/18 a Curţii de Conturi.
 Desfăşurarea corespondenţei se supune aceloraşi reguli ca şi celelalte instituţii europene.

Referitor la deciziile Curţii, se menţionează necesitatea notificării deciziilor, în măsura în care ele afectează drepturile sau interesele cetăţenilor. În acest caz, trebuie menţionate căile de recurs.

Codul de conduită administrativă al Comitetului Regiunilor, se referă la activitatea acestei instituţii care reprezintă colectivităţile teritoriale în cadrul Uniunii Europene. Creat în 1994, Comitetul Regiunilor  are un rol deosebit, întrucât trei sferturi din legislaţia comunitară este pusă în aplicare la  nivel local şi, de aceea, el trebuie să fie consultat asupra proiectelor elaborate de instituţiile europene.
 Această consultare este o modalitate esenţială a Uniunii Europene de a comunica cu cetăţenii în mediul lor cel mai apropiat, de a respecta principiile subsidiarităţii, proximităţii şi parteneriatului.

Codul reafirmă principiile legitimităţii, nondiscriminării, proporţionalităţii, imparţialităţii, independenţei, obiectivităţii, coerenţei, echităţii şi amabilităţii în relaţiile cu publicul. 

În corespondenţa cu publicul, personalul Comitetului Regiunilor trebuie să ofere un răspuns, în scris, în limba în care a fost scrisă cererea, indicându-se numele funcţionarului de contact. În cazul în care sunt în joc drepturile sau interesele persoanei (fizice sau juridice), se va urmări ca, în fiecare etapă, ele să fie respectate şi să se obţină un  răspuns în termen rezonabil (nu mai mult de două luni). Orice decizie a Comitetului trebuie să fie motivată şi, în această situaţie, se vor indica în mod precis căile de recurs şi organele ce pot fi sesizate. În acelaşi timp, se respectă protecţia datelor personale ale solicitantului.

În cazul solicitării de informaţii, se oferă informaţiile şi, în situaţii speciale, se indică procedurile pentru obţinerea informaţiilor de la forurile competente. În cazuri de mare complexitate se cere a se redacta o cerere scrisă. Accesul la documente se face conform deciziilor Comitetului
 şi ale Regulamentului
, iar orice plângere se va adresa Mediatorului European.

La nivelul Consiliului European, principala instituţie decizională a Uniunii Europene, care împreună cu Parlamentul European participă la procedura de codecizie în elaborarea actelor legislative, s-a decis deschiderea şi transparenţa activităţii sale.
 Conform acestor decizii, o parte a deliberărilor sale sunt publice (prezentarea orală a propunerilor legislative, deliberările finale, afişarea publică a votului etc.). 

2.INIŢIATIVA EUROPEANĂ PENTRU TRANSPARENŢĂ

2.1. Demersuri pentru o transparenţă sporită a activităţii instituţiilor europene şi a distribuirii fondurilor europene

În luna martie 2005, Comisarul european responsabil cu afaceri administrative şi lupta antifraudă, Siim Kallas, a propus elaborarea unei Iniţiative Europene pentru Transparenţă  care să ducă la consolidarea regulilor pentru transparenţă referitoare la relaţia dintre responsabilii politici europeni şi grupurile de lobby.
 Ulterior, a fost lansată o amplă dezbatere asupra necesităţii transparenţei activităţii instituţiilor europene în relaţia lor cu consultanţii, juriştii, reprezentanţii federaţiilor profesionale, întreprinderilor sau ONG-urilor. Comisarul european a anunţat, de asemenea, că o altă preocupare majoră a instituţiilor europene este utilizarea transparentă a bugetului european.

Iniţiativa Europeană pentru Transparenţă, lansată de Comisia Europeană, va impune declararea, de către părţile în dialog, a intereselor grupurilor de lobby şi a surselor lor de finanţare. Aceleaşi exigenţe se vor aplica şi organizaţiilor neguvernamentale care primesc din partea Uniunii Europene fonduri importante, uneori folosite pentru activităţi de lobby.

În cadrul Observatorului European al Corporaţiilor (CEO), un grup de cercetare a redactat un ghid referitor la lobby-ul industrial existent în cartierul “Leopold”, supranumit şi “cartierul european de la Bruxelles”
, puţin cunoscut publicului. Din 1990, aici au reşedinţa birocraţii europeni şi consultanţii în probleme de lobby. Conform unor date recente, la Bruxelles ar lucra 15.000 de profesionişti în lobbying şi aproape 2600 grupuri de interes cu birouri permanente. Conform studiului CEO, 70% din cei 15.000 de profesionişti reprezintă marea industrie, 20% reprezintă ONG-uri, 10% reprezintă interesele regiunilor, ale oraşelor şi ale instituţiilor internaţionale. Obiectivul activităţii grupurilor de lobby este, în principal, Comisia Europeană care propune şi elaborează propunerile legislative pentru Parlamentul European. În atenţie se află şi Consiliul de miniştri al Uniunii Europene, un alt factor de decizie important, precum şi Parlamentul European. 

Modelul european de lobby se bazează pe găsirea unui consens, deosebindu-se astfel de cel american, considerat mai agresiv şi specializat.
 În luna octombrie 2004, Observatorul European al Corporaţiilor sesizase printr-o scrisoare oficială adresată Comisiei Europene, creşterea influenţei grupurilor de lobby şi nevoia sporirii gradului de transparenţă a activităţii de lobby în raport cu instituţiile europene. În scrisoare s-a menţionat, de asemenea, insuficienta reglementare prezentă în Codul de conduită al profesioniştilor în domeniu, elaborat de aceştia.
 În scrisoarea semnată de 50 de grupuri ale societăţii civile europene se exprima îngrijorarea faţă de creşterea influenţei puterii grupurilor de lobby asupra deciziilor luate de instituţiile europene, blocând unele documente legate de politicile sociale, mediu şi protecţia consumatorilor. Scrisoarea recomanda elaborarea unui Cod de conduită al comisarilor europeni care să includă declararea tuturor intereselor financiare ale acestora. 

În această perioadă, instituţiile europene au elaborat anumite reguli ale activităţii de lobby, menţionate în propriile lor regulamente de funcţionare (ex. Parlamentul European prevede la art.9 din Regulament un Cod de conduită pentru activitatea de lobby în Parlament
). La rândul ei, Comisia Europeană monitorizează permanent procesul de consultare a societăţii civile, prin reţeaua CONECCS (Consultation the European Commission and Civil Society). Relaţia Comisiei Europene cu Uniunea Confederaţiilor din Industrie şi a Angajaţilor din Europa (UNICE), reprezentantă a organizaţiilor din 12 state, este reglementată astfel încât documentele să fie dezbătute în fazele incipiente ale elaborării lor. Încă de la început, s-a manifestat intenţia de a reglementa activitatea de lobby la nivel european, de a respecta exigenţele profesionale şi deontologice.

2.2. Caracteristici ale activităţii de lobby la nivel european

Studiile realizate la nivel european arată că tipologia grupurilor de interese, prezente pe lângă instituţiile europene, este foarte variată. Comitetul Economic şi Social, reprezentantul oficial al acestora, utilizează o tipologie relativ simplă care se inspiră din structura sa internă: grupul angajatorilor, al lucrătorilor şi al  diverselor interese. Consiliul Economic şi Social reprezintă un for consultativ european al acestor grupuri în care ele îşi pot face cunoscute punctele de vedere asupra unor probleme comunitare importante.

Comitetul Economic şi Social este expresia instituţională a acestei ample consultări, fiind, în sistemul instituţional european, o instituţie consultativă, nonpolitică,. El asigură reprezentarea societăţii civile europene şi are sprijinul marilor organizaţii europene şi naţionale de profil economic şi social.

Instituţiile europene au abordat această temă încă din anii ’90, analizând specificul acestei activităţi, acela  de a convinge gestionarii interesului public să ţină cont de interesele particulare. Regulamentul Parlamentului European, elaborat la 3 octombrie 1992, cuprindea o recomandare referitoare la regulile desfăşurării acestei activităţi. În document se menţiona necesitatea existenţei transparenţei, a unui dialog deschis şi structurat cu grupurile de interese, a accesului la documentele instituţiei. De cealaltă parte, profesioniştii în domeniul lobby recunoşteau, în Codul de conduită al profesioniştilor în lobby, că fiecare persoană sau grup trebuia să declare clar numele persoanei pentru care lucrează, să opereze deschis financiar şi să respecte principiile impuse de instituţiile europene (declararea identităţii, înscrierea în repertoriul organismelor şi grupurilor de interese care activează la Bruxelles, sancţiunile aplicabile în caz de încălcare a regulilor etc.).

Codul de conduită al profesioniştilor în lobby menţionează că această activitate este vitală pentru desfăşurarea procesului democratic european, făcând legătura dintre lumea afacerilor, societatea civilă şi instituţiile europene.
 În acelaşi timp, profesioniştii trebuie să respecte strict standardele profesiei lor, legate de exercitarea cu onestitate şi integritate a activităţii, cu respect şi transparenţă faţă de instituţiile europene. În acest scop, Codul menţionează obligativitatea declarării numelui, organizaţiei ori companiei ale cărei interese le reprezintă, fără a încerca să joace alt rol decât acesta.

În art.2 al Codului se precizează obligativitatea de a nu transmite informaţii false sau deformate despre instituţii şi de a nu obţine informaţii pe căi ilicite. Profesioniştii din domeniul lobby-ului trebuie să respecte şi regulile de confidenţialitate, impuse de anumite situaţii, şi acceptate reciproc, de ei şi de instituţiile europene, precum şi pe cele legate de conflictele de interese. 

În luna mai 2005, o coaliţie a 80 de grupuri ale societăţii civile, conduse de ONG-ul olandez CEO (Corporate Europe Observatorÿ), a lansat Alianţa pentru Transparenţa Lobby-ului şi Reglementarea Eticii, ALTER-EU. Această coaliţie a susţinut Iniţiativa pentru Transparenţă, controlul democratic eficient al rolului persoanelor care se ocupă de lobby  în elaborarea politicilor europene. S-au organizat numeroase dezbateri pe această temă, precum seminarul organizat recent de Alianţa pentru Transparenţă şi Reglementare a activităţii de lobby (ALTER-EU).
 

2.3. Principalele coordonate ale Iniţiativei Europene pentru Transparenţă

Iniţiativa Europeană pentru Transparenţă completează celelalte documente referitoare la domeniul transparenţei şi comunicării Uniunii Europene cu cetăţenii săi: Cartea Albă a guvernării europene (2001), Codul bunei conduite administrative care se referă la relaţiile între personalul Comisiei şi publicul european, Codul de conduită al membrilor Comisiei, regulile referitoare la declaraţia de interese şi la oferirea informaţiilor legate de grupurile de experţi etc. Comisia a elaborat un registru de documente ale comitetelor (procedurile numite comitologie) care facilitează activitatea sa administrativă.
 

La începutul anului 2005 a fost publicată o listă a grupurilor de experţi care consiliază Comisia, precum şi informaţii referitoare la metodele de lucru ale acestora. Codul bunei conduite administrative a Comisiei se referă la calitatea relaţiei Comisiei cu publicul, regulile deontologice fiind menţionate în Statut
. La nivel politic, Tratatul conţine dispoziţii precise referitoare la normele etice respectate de membrii Comisiei, regăsite în Codul de conduită al comisarilor. 

Cetăţenii europeni au dreptul de a monitoriza şi aprecia măsura în care instituţiile publice sunt eficiente, responsabile şi centrate pe îndeplinirea nevoilor lor.  Conform sondajului Eurobarometru din iulie 2005, încrederea cetăţenilor faţă de instituţiile europene a scăzut în primul semestru al anului 2005.
 În acest context, se consideră că transparenţa poate contribui la diminuarea incertitudinilor şi la reducerea distanţei dintre public şi instituţiile europene. Mijloacele de informare şi comunicare puse la dispoziţie de instituţiile europene oferă un acces fără precedent la informaţie. Site-ul Uniunii Europene EUROPA conţine 6 milioane de pagini şi a fost consultat de 50 de milioane de ori pe lună. 

Iniţiativa Europeană pentru Transparenţă a completat Planul de Acţiune referitor la îmbunătăţirea comunicării şi Planul D adoptat de Comisia Europeană pe 12 octombrie 2005. 

Iniţiativa Europeană pentru Transparenţă urmăreşte trei obiective importante:

- creşterea responsabilităţii financiare legate de circuitele de distribuire a fondurilor europene, elementul central al politicii de transparenţă în administraţia publică. În acest sens, autorităţile din fiecare stat membru au datoria de a face publice informaţiile referitoare la beneficiarii fondurilor europene în ţara lor;

-consolidarea independenţei şi integrităţii instituţiilor europene, elementul esenţial al guvernării europene. În document se menţionează că membrii Comisiei Europene, ca şi membrii Parlamentului European, respectă un Cod de conduită strict şi dau declaraţii de interese financiare; 

- controlarea strictă a activităţii de lobby a celor aproape 1500 de grupuri de lobby care sunt obligate să declare interesele economice pe care le reprezintă, ca şi sursele lor de finanţare.

Iniţiativa pentru transparenţă a încercat să mărească deschiderea şi accesibilitatea instituţiilor europene, să îmbunătăţească informarea asupra bugetului Uniunii Europene şi să întărească responsabilitatea instituţiilor Uniunii Europene în faţa cetăţenilor europeni.

În octombrie 2005,  grupul consultativ a prezentat Colegiului Comisarilor un raport care cuprindea propuneri de constrângeri de ordin etic cărora să se supună instituţiile europene şi grupurile de lobby din Bruxelles. 

La începutul anului 2006, comisarul european Siim Kallas, responsabil cu probleme administrative, audit, lupta antifraudă a anunţat o revizuire a sistemelor de control ale bugetului european. Noile reguli vor fi mai simple, vor fi comune şi obligatorii pentru statele membre. Reformele vor fi în concordanţă cu observaţiile Curţii de Conturi Europene, făcute în 2005.
 Bugetul european este stabilit în fiecare an de Consiliul şi Parlamentul European, dar un rol esenţial îl au guvernele statelor membre care distribuie fonduri. Conform legislaţiei europene, Comisia Europeană este responsabilă în faţa Curţii de Conturi Europene pentru gestionarea fondurilor europene. În documentul prezentat Comisiei Europene se sublinia că respectarea normelor în domeniul transparenţei este o condiţie esenţială a legitimităţii oricărei administraţii moderne.
 Acest obiectiv major este menţionat, de altfel, printre obiectivele strategice ale Colegiului Comisarilor, în perioada 2005-2009 şi a fost dezbătut de acesta în luna mai 2005.

După dezbaterile în Colegiu,
 Grupul de lucru interservicii a evaluat situaţia actuală şi a propus unele măsuri prezentate în Anexa care a însoţit Iniţiativa Europeană pentru Transparenţă:

1.Îmbunătăţirea informării asupra proiectelor şi beneficiarilor finali ai fondurilor comunitare. Gestionarea centralizată a acestora ar putea facilita accesul la documente prin crearea unui portal web centralizat, cu legături la diferitele comisii. Actualmente, Comisia are un control anterior (ex-ante) şi un control ulterior (ex-post) limitat, în legătură cu beneficiarii finali. În situaţiile de gestiune partajată, se pot crea legături între portalul central şi informaţiile oferite de statele membre. Ulterior, Comisia ar putea propune publicarea informaţiilor legate de proiectul şi de beneficiarii finali.

2. Lupta împotriva fraudei se va desfăşura aplicând cadrul juridic existent, făcând publice anchetele legate de cazurile de  fraudă, respectând, în acelaşi timp, prezumpţia de nevinovăţie şi dispoziţiile naţionale legate de confidenţialitatea anchetelor.

3. Transparenţa activităţilor grupurilor de interese legate de Uniunea Europeană. Grupurile de interese contribuie activ la consultările publice organizate de Comisie şi trebuie să informeze publicul referitor la contribuţiile lor. Analiza practicilor actuale arată că se impune o mai mare transparenţă legată de activitatea acestor grupuri, de normele referitoare la consultarea dintre Comisie şi grupuri, precum şi de iniţiativele ce le aparţin.
 O propunere a fost aceea de a înregistra în sistemul CONECCS toate grupurile de interese şi de presiune, inclusiv profesioniştii în afaceri publice, sindicatele etc. Toate organizaţiile şi persoanele ar trebui să respecte un Cod de conduită comun, elaborat de Comisie, în colaborare cu părţile interesate.

4. Cadrul comunitar de deontologie ar trebui revizuit, conform concluziilor trase de cercetarea Grupului de lucru interservicii. 

5. Registrele publice ale Comisiei ar trebui să înregistreze toate materialele trimise membrilor Comisiei şi  serviciului SG Vista (Secretariatul General al Comisiei Europene).

Raportul Grupului de lucru interservicii a arătat că sunt încă multe lucruri de făcut în domeniul transparenţei şi a propus lansarea unei dezbateri publice pe această temă. Comisia Europeană a propus în acest sens: crearea unui portal web central cu informaţii despre beneficiarii finali ai fondurilor europene; stabilirea unor legături cu site-urile web ale statelor membre care oferă date despre gestionarea fondurilor europene; stabilirea unor proceduri comune de punere la dispoziţie a acestor date; amplificarea altor baze de date legate de SG Vista; solicitarea ca OLAF (Oficiul European Antifraudă) să pună la dispoziţie informaţii legate de situaţii de fraudă; lansarea unor dezbateri la nivel instituţional asupra normelor deontologice respectate de funcţionarii europeni.

În anul 2006 se va lansa o dezbatere referitoare la legislaţia privind accesul la informaţii, pe baza Raportului Comisiei despre aplicarea Regulamentului (1049/2001) şi, ulterior, în 2007, o consultare publică pentru revizuirea Regulamentului şi obligativităţii ca statele membre să facă publice datele legate de beneficiarii finali ai fondurilor. Tot în anul 2006 se va lansa o dezbatere publică referitoare la activitatea grupurilor de interese şi de presiune, precum şi o dezbatere asupra practicilor de consultare publică desfăşurate de Comisie. Toate aceste dezbateri vor duce la elaborarea unei Cărţi Verzi ce va fi publicată, probabil, în anul 2006.

